ཕུན་སུམ་ཚོགས་པའི་བོན་རྒྱལ་བཞིའི་དང་པོ་ཁྲི་གཉན་གཟུང་བཙན་ནི།ཡབ་བོད་ཀྱི་རྒྱལ་རབས་ཉེར་བརྒྱད་པ་ལྷ་ཐོ་ཐོ་རི་གཉན་བཙན་དང༌།ཡུམ་རྣོ་བཟའ་མང་པོ་རྗེ་གཉིས་ཀྱི་སྲས་སུ་འཁྲུངས་པར་ངེས་ཏེ།ཏུན་ཧོང་ཡིག་ཆའི་ང་ཅ་༡༢༨༦ནང་དུ་དེའི་སྐོར་ལ།ཐོ་དོ་སྙ་བརྩན་དང༌།གནོའ་ཟ་མང་པོ་རྗེ་ཇི་དགོས་སུ་བཤོས་པ་འྀ་སྲས།ཁྲྀ་སྙ་ཟུང་བརྩན་ཞེས་འབྱུང༌།དུང་དཀར་ཚིག་མཛོད་ལྟར་ན།རྒྱལ་པོ་འདི་ཉིད་ཕྱི་ལོ་༣༣༣ལོར་འཁྲུངས་སྐད་ཅེས་གསུངས།རྒྱལ་པོ་འདིའི་སྐབས་སུ་བློན་པོ་ནི་རྔོགས་ཀྱི་བུ་དུད་རྗེ་དང༌།ཁུ་འཇུ་ལྷ་བོ་འོག་དཀར་གཉིས་ཀྱིས་བྱས་པ་དང༌།སྐུ་སྲུང་ལ་ཞང་ཞུང་གི་བོན་པོ་མི་ཚེ་ལང་རུང་བྱ་བ་བསྡད་ཅེས་དང༌།སྲིད་པ་རྒྱུད་ཀྱི་ཁ་བྱང་ཆེན་མོ་ལྟར་ན།རྒྱལ་པོ་འདིའི་རིང་ལ་དམ་པའི་ཆོས་ཅུང་ཟད་བྱུང་བ་དང༌།བློན་པོ་གནུབས་སྨོན་རི་གཟུངས་བཙན་གྱིས་ཆོས་སྤྱད་པས།རྒྱལ་པོ་སྐུ་ཚེ་ཐུང་བ་དང༌།མངའ་རིས་སུའང་ནད་ཡམས་དང་སད་དང་སེར་བ།མི་དགེ་བ་སྣ་ཚོགས་བྱུང་བས་ཆོས་དོར་ཏེ་བོན་སྤེལ་བ་ཡིན་ཟེར།རྒྱལ་པོ་འདིའི་ལོ་རྒྱུས་རྒྱས་པ་མཐོང་རྒྱུ་རང་མེད་ཀྱང༌།རྒྱལ་པོ་འདིའི་ཚེ་ལོ་རིང་པོ་ནི་མ་ཐུབ་པར་བཤད།རྒྱལ་པོ་འདིའི་སྐབས་སུ་རྣོ་ལ་ཞང་དུ་བོས་པས།ཞང་ལ་སྔ་བ་རྣོ་ཡི་རུས་ཡིན་པ་དང༌།དེ་ནས་བཟུང་ཞང་བློན་ཞེས་པ་བྱུང་ཞིང༌།འདིའི་སྔོན་ལ་ཞང་པོ་ལ་ཇོ་བོ་ཞེས་འབོད་ཚུལ་གསལ་ཏེ།དེ་ཡང༌།དུང་དཀར་ཚིག་མཛོད་ལས།སྲས་ཀྱིས་རྣོ་ལ་ཞང་དུ་བོས་པ་ཡིས།ཞང་དུ་རྣོ་ལྔ་རུས་ལ་དེར་མིང་ཆགས།དེ་ཡན་ལ་ཞང་པོ་ལ་ཇོ་བོ་ཞེས་འབོད་སྐད་ཅེས་གསལ་ལོ།།ཆོས་འབྱུང་མཁས་པའི་དགའ་སྟོན་ལས།རྒྱལ་པོ་འདིའི་བློན་པོ་སྦས་ཞང་གཞེར་སྣ་བཙན་དང་མགར་ཁྲི་འབྲིང་གིས་བྱས་ཞེས་འབྱུང་བ་ལྟར།དུང་དཀར་ཚིག་མཛོད་ནང་ལའང་དེ་བཞིན་བཀོད་ཡོད།འོན་ཀྱང༌།དཔལ་དོན་གྲུབ་རྒྱལ་གྱིས།དེའི་ཐད་ལ་འདི་ལྟར་གསུངས་ཏེ།མཁས་པའི་དགའ་སྟོན་དུ།རྒྱལ་པོ་འདིའི་བློན་པོ་སྦས་ཞང་གཞེར་སྣ་བཙན་དང་མགར་ཁྲི་འབྲིང་གིས་བྱས་ཞེས་འབྱུང་བ་ལ་དཔྱད་པར་བྱ་བ་ཡོད་དེ་མགར་ཁྲི་འབྲིང་ནི་བློན་པོ་མགར་སྟོང་བཙན་གྱི་སྲས་ཡིན་ནོ་ཞེས་བརྗོད་འདུགདུང་དཀར་ཚིག་མཛོད་ལྟར་ན།རྒྱལ་པོ་འདིའི་དུས་སུ་བོད་ཀྱི་ཞིང་ས་དང་འབྲོག་ས་འབྲེལ་མཐུད་དང༌།མཚོ་དང་མཚེའུ་ཡུར་བུར་འབྲེལ་སྦྱོར་བྱས་ནས་དེའི་ཆུ་ཞིང་ཁ་ལ་འདྲེན་པའི་སྲོལ་བཙུགས།འབྲོང་བཟའ་མོ་དུར་ཡངས་གཞེར་རམ་འབྲོ་བཟང་དུང་པྱང་བཞེར་བྱ་བ་ཁབ་ཏུ་བཞེས་ཞེས་འཁོད་ཡོད།རྒྱལ་པོ་འདིའི་བང་སོ་ནི་དོན་མདར་བརྩིགས་ཤིང༌།འཕུལ་མེད་པ་ས་ཕུང་བརྡལ་བ་འདྲ་ཞེས་ཟེར་སྲོལ་ཡོད་འདུག།།